د ایران او پاکستان د بهرنیو چارو وزیرانو د افغانستان په اړه خبرې کړي
د ایران د بهرنیو چارو وزات وايي، د دغه هیواد د بهرنیو چارو وزیر حسین امیر عبداللهیان په تهران کې د پاکستان د بهرنیو چارو له وزیر بلاول بوټو زرداري سره د افغانستان په اړه خبرو کي د دغه هیواد د وضعیت په اړه اندېښنه ښودلې ده.
د پاکستان د بهرنیو چارو وزیر سې شنبه جون ۱۴ (غبرګولې ۲۴) په یو دوه ورځني سفر تهران ته تللی او د دغه هیواد له لوړپوړو چارواکو سره یې لیدلي دي. د ایران د بهرنیو چارو وزارت د ښاغلي بوټو زرداري له قوله ویلي: "موږ په افغانستان کې د امنیت او ثبات په اړه اندېښنه لرو. زموږ ګټې په افغانستان کې د سولې او ثبات سره تړلي دي. موږ ټینګار کوو چې په دغه حساس پړاو کې باید له افغانستان ملاتړ وکړو." دغه وزارت همدارنګه د پاکستان د بهرنیو چارو وزیر له قوله ویلي چې ښاغلي بوټو زرداري د امریکا متحده ایالاتو او نورو هیوادونو لخوا د افغانستان د پانګې پر ازادولو باندې ټینګار کړی دی او د طالبانو حکومت له سرپرستې ادارې څخه یې غوښتي چې ټول شموله شي. د پاکستان د بهرنیو چارو وزیر همدارنګه ټینګار کړی دی چې طالبان باید په افغانستان کې له تروریزم سره د مبارزې برخه کې خپلو هڅو ته دوام ورکړي. د ایران د بهرنی چارو وزیر حسین امیر عبداللهیان هم ویلي چې په دغه لیدنه کې دواړو لورو «په افغانستان کې د ټول شموله حکومت پر جوړېدو» باندې ټینګار وکړ. پر افغانستان د طالبانو تر حاکمیت وروسته ایراني چارواکو څو ځله په دغه هیواد کې د ټول شموله حکومت پر جوړېدو ټینګار کړی دی. د دغه هیواد د بهرنیو چارو وزارت د مۍ پر ۱۶مه یو ځل بیا له طالبانو څخه غوښتي و چې په افغانستان کې د یو ټولشموله حکومت د جوړولو په لاره کې عملي ګامونه پورته کړي. د ایران د بهرنیو چارو وزارت ویاند سعید خطیبزاده، هغه مهال ویلي و چې د اړتیا په صورت کې ایران چمتو دی له طالبانو سره په دغه برخه کې همکاري وکړي. طالب چارواکو تر دې مخکې ویلي وو چې د دوی حکومت ټولشموله دی او د افغانستان له ټولو قومونو څخه تشکیل شوی دی. طالب چارواکو دغه غوښتنې د افغانستان په کورنیو چارو کې مداخله بللې ده.